
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 30.10.2026, ora 08.00 – 31.10.2026, ora 08.00
I.
SITUAŢIA HIDROMETEOROLOGICĂ

1. Situaţia şi prognoza hidro pe râurile interioare şi Dunăre din 31.10.2026, ora 07.00

RÂURI 
Debitele au fost în general staționare, exceptând râurile din bazinele hidrografice: Vișeu, Iza, Tur, Someș, cursul mijlociu și inferior al Mureșului și cursul superior al Prutului, unde au fost în scădere.

Debitele se situează în general sub mediile multianuale lunare, cu valori cuprinse între 30–80% din acestea, mai mari (în jurul și peste mediile lunare) pe râurile din bazinele hidrografice ale Someșului Mic, Buzăului, bazinele superioare ale Moldovei și Sucevei și mai mici (sub 30 %) pe râurile din bazinele: Tur, Lăpuș, Crasna, Barcău, Bârzava, Moravița, Caraș, Nera, Cerna, Jiu, Bârlad, Jijia, cursurile Crișului Negru și Crișului Alb, pe râurile din Dobrogea, pe afluenții Timișului, pe unii afluenți din bazinul mijlociu și inferior al Oltului și din bazinul Argeșului.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi în general staționare, exceptând râurile din bazinele hidrografice: Caraș, Nera, Cerna, bazinele superioare ale Timișului, Jiului, Argeșului, bazinul mijlociu al Oltului, unde vor fi în creștere ca urmare a precipitațiilor prognozate și propagării.

Pe cursul superior al Prutului debitele vor fi în ușoară scădere.

Sunt posibile creșteri de niveluri și debite pe unele râuri din zonele de deal si de munte, mai ales pe cele din jumătatea de vest a țării, ca urmare a precipitațiilor mai însemnate cantitativ prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE
Debitul la intrarea în ţară (secţiunea Baziaş) în intervalul 30-31.10.2026 a fost în creștere, având valoarea de 1450 m3/s, sub media multianuală a lunii octombrie (3900 m3/s). 

În aval de Porţile de Fier debitele au fost în creștere pe sectorul Gruia–Giurgiu și relativ staționare pe sectorul Oltenița-Tulcea.

Debitul la intrarea în ţară (secţiunea Baziaş) va fi în creștere (1500 m3/s).
În aval de Porțile de Fier debitele vor fi în creștere.
A.B.A. Dobrogea Litoral informează că în urma scăderii nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:

-debitul de atenție/avertizare: Qat = 859.536 mc/s;

-debitul necesar pentru satisfacerea cerințelor cantitative: QN = 716.28 mc/s;

-debitul necesar pentru îndeplinirea condițiilor de calitate: QNPCA = 324 mc/s;

În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 

-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.
2. Situaţia meteorologică în intervalul 30.10.2026, ora 10.00 –31.10.2026, ora 06.00 

Administraţia Naţională de Meteorologie (A.N.M.) a emis în data de 30.10.2026, la ora 10:00, atenţionarea meteorologică nr. 176, astfel:

-INFORMARE METEOROLOGICĂ valabilă în intervalul 30.10.2026, ora 12:00-01.11.2026, ora 10:00, vizând intensificări ale vântului, ploi moderate cantitativ și precipitații mai ales sub formă ninsoare cu depunere de strat de zăpadă la altitudini de peste 1500 m: ,,pe parcursul zilei de vineri (30 octombrie) temporar vântul va avea intensificări în Moldova, Dobrogea și Bărăgan, cu viteze la rafală de 40-50 km/h. De vineri noaptea va ploua moderat cantitativ în Oltenia, vestul, nordul și centrul Munteniei și local în Transilvania. Cantitățile de apă vor fi de 10-25 l/mp și izolat de peste 30 l/mp. La munte, la altitudini în general de peste 1500 m, vor fi precipitații mai ales sub formă ninsoare și se va depune strat de zăpadă în general de 5-15 cm. Notă: în regiunile sud-vestice și sudice va continua să plouă până la mijlocul săptămânii viitoare, important cantitativ, iar de duminică (1 noiembrie) și vântul se va intensifica.”
-COD GALBEN valabil în intervalul 31.10.2026, ora 05:00-01.11.2026, ora 10:00, vizând ploi însemnate cantitativ, ninsori și strat de zăpadă: „în intervalul menționat, în zona deluroasă și montană a județelor Gorj, Vâlcea, Argeș, Dâmbovița și Prahova va ploua și se vor acumula cantități de apă de 25...40 l/mp și izolat de peste 45...50 l/mp. În Carpații Meridionali, la altitudini în general de peste 1500 m vor predomina ninsorile și se va depune strat de zăpadă de 15...25 cm.”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:

-către toare prefecturile (42 de prefecturi)-informare meteorologică;
-către prefecturile judeţelor: ALBA, ARGEŞ, BRAŞOV, CARAŞ-SEVERIN, DÂMBOVIŢA, GORJ, HUNEDOARA, MEHEDINŢI, PRAHOVA, SIBIU şi VÂLCEA (11 prefecturi)-COD GALBEN.
În ţară, în nord-vest și în extremitatea vestică, precum și în nordul Olteniei și al Munteniei, pe parcursul zilei au fost perioade cu cer variabil, condiții în care maximele termice s-au situat ușor peste normele climatologice; în restul teritoriului nebulozitatea a fost persistentă și temperaturile diurne apropiate și pe alocuri sub cele climatologic specifice datei. A plouat pe arii extinse în Oltenia și mai ales în jumătatea de vest a Munteniei, local în nordul și centrul Moldovei, în sudul Banatului și al Transilvaniei și izolat în Crișana și Dobrogea. În a doua parte a nopții la munte, la altitudini de peste 1800 m, precipitațiile au fost și sub formă de lapoviță și ninsoare. S-au înregistrat cantități de apă în general de 2...4 l/mp. Vântul a suflat slab și moderat, cu ușoare intensificări în timpul zilei în estul Munteniei, sudul Moldovei, local în Dobrogea și pe crestele montane, cu viteze în general de 45...50 km/h. Este strat de zăpadă pe suprafețe restrânse în zona montană foarte înaltă, unde măsura la ora 20, pe platformele stațiilor meteorologice, până la 32 cm la Vârful Omu. Temperaturile maxime s-au încadrat între 8 grade la Rădăuți și Bârnova și 18 grade la Satu Mare; la ora 6 se înregistrau valori termice mult mai ridicate decât în mod obișnuit pentru o dimineață de sfârșit de octombrie, cuprinse între 4 grade la Șiria și 12 grade la Râmnicu Vâlcea și Zimnicea. S-a semnalat izolat ceață dimineața, îndeosebi în dealurile vestice, iar seara și noaptea pe alocuri în sud-vestul, sudul și centrul țării.
Observație: în intervalul de diagnoză au fost în vigoare 3 mesaje de atenționare meteorologică cod galben, 2 emise de către SRPV Bacău pentru acumulare ploi și 1 de către SRPV Timișoara pentru ceață.

La Bucureşti vremea a fost închisă, iar valorile termice diurne au fost apropiate de normele climatologice ale perioadei, cu o maximă de 13 grade la Afumați și 14 grade la Filaret și Băneasa. Spre sfârșitul intervalului temporar au fost ploi slabe. Vântul a suflat slab. La ora 6 se înregistrau temperaturi mult mai ridicate decât în mod obișnuit pentru o dimineață de sfârșit de octombrie, respectiv 11 grade.

3. Prognoza meteorologică în intervalul 31.10.2026, ora 09.00-01.11.2026, ora 9.00
În ţară, vremea va fi în continuare în general închisă, iar valorile termice vor fi în scădere față de intervalul anterior, astfel că cele diurne se vor situa sub cele normale în majoritatea zonelor. Va ploua în Oltenia, Transilvania, Maramureș, în vestul, nordul și centrul Munteniei și local în Banat și pe arii restrânse în rest. În sud și centru se vor acumula cantități de apă de 10...25 l/mp, iar în zona deluroasă și montană a județelor Gorj, Vâlcea, Argeș, Dâmbovița și Prahova izolat de peste 45...50 l/mp. În restul regiunilor cantitățile vor fi în general de 2...8 l/mp. La munte, la altitudini în general de peste 1500 m, vor fi precipitații mai ales sub formă de ninsoare și se va depune strat de zăpadă în general de 5...15 cm, iar în Carpații Meridionali de 15...25 cm. Vântul va sufla slab și moderat, pe arii restrânse cu ușoare intensificări spre sfârșitul intervalului la munte și în regiunile sudice. Temperaturile maxime se vor încadra între 7 grade în estul Transilvaniei și 16 grade pe litoral, iar cele minime între 3 și 11 grade, cu cele mai ridicate valori pe litoral. Izolat va fi ceață.

La Bucureşti vremea se va menține închisă și temporar va ploua (cantități de apă în general de 10...15 l/mp). Vântul va sufla slab și moderat. Temperatura maximă, mai mică decât în mod obișnuit la această dată, va fi de 11...12 grade, iar cea minimă de 8...10 grade.
II. CALITATEA APELOR
Nu au fost semnalate evenimente deosebite.
III. CALITATEA MEDIULUI

1. În domeniul aerului
Agenţia Naţională pentru Mediu și Arii Protejate informează că din rezultatele analizelor efectuate în data de 29.10.2026 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile cu indicativele: MM-1 (municipiul Baia Mare), MM-6 (municipiul Sighetu Marmației), BH-4 (comuna Tețchea), GJ-1 (municipiul Târgu Jiu), GJ-2 (orașul Rovinari), AR-1 (municipiul Arad), HD-3 (municipiul Hunedoara).

2. În domeniul solului şi vegetaţiei 

Garda Forestieră Râmnicu Vâlcea informează despre producerea unui incendiu în data de 19.10.2026, la ora 12:00, în zona localității Podeni, pe raza Ocolului Silvic Drobeta-Turnu Severin, jud. Mehedinți. Acesta a afectat o suprafață de 40.91 ha de litieră și a fost stins în data de 23.10.2026, la ora 18:30, de către personalul silvic, pompierii militari, pompierii civili și cetățeni.
3. 
În domeniul supravegherii radioactivităţii mediului
Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 
În municipiul Bucureşti
În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

